

**Testament hològraf o testament tancat[[1]](#endnote-2) que institueix hereu distribuïdor[[2]](#endnote-3)** (articles 18 a 23 del Decret legislatiu 79/1990)

**Autor: Pere Grimalt Servera**

Jo, .................., amb el document nacional d’identitat núm. .................. (*o l’equivalent si es tracta d’un ciutadà/ana amb nacionalitat diferent a l’espanyola*), resident a .................. des de fa ..................,**[[3]](#endnote-4)**

**Manifest la meva voluntat d’atorgar el testament següent:**

***Clàusula primera*[[4]](#endnote-5)** *(distribució i elecció)*.***[[5]](#endnote-6)*** Nomen hereu/va distribuïdor***[[6]](#endnote-7)*** ................ (*identifiqueu el distribuïdor/a*) amb l’obligació de distribuir *inter vivos* o *mortis causa* tots els meus béns a favor de qualsevol dels meus parents consanguinis.***[[7]](#endnote-8)***

***Clàusula segona*** *(el testador/a pot posar condicions per fer la distribució dels béns o l’elecció dels successors)*.La meitat dels meus béns s’han de distribuir a favor dels meus parents consanguinis per línia materna i l’altra meitat a favor dels meus parents consanguinis per línia paterna. Tanmateix, l’elecció sempre s’ha de fer entre els meus parents consanguinis de segon, tercer o quart grau en línia col·lateral.***[[8]](#endnote-9)***

***Clàusula tercera*** *(si la persona que atorga testament vol que l’hereu/va pugui disposar de part dels béns de l’herència, s’ha d’expressar al testament)*.No obstant l'obligació expressada en la clàusula anterior, faculto l’hereu/va per vendre, gravar i de qualsevol manera alienar tot o part de la meva herència, sempre que no pugui cobrir les seves necessitats vitals amb el seu propi patrimoni.***[[9]](#endnote-10)***

***Clàusula quarta*** *(l’hereu/va distribuïdor només pot detreure la quarta trebel·liànica[[10]](#endnote-11) si així ho autoritza expressament el testador/a)*.***[[11]](#endnote-12)*** L’hereu/va distribuïdor/a podrà detreure la quarta trebel·liànica sempre que no faci ús de les facultats dispositives previstes a la clàusula anterior. Si l’hereu/va detreu la quarta trebel·liànica, no podrà disposar de cap bé de l’herència per cobrir les seves necessitats vitals; si ha disposat de qualsevol bé de l’herència per cobrir les seves necessitats vitals, no podrà detreure la quarta trebel·liànica.

***Clàusula cinquena*** *(l’hereu/va distribuïdor/a està obligat a pagar les llegítimes).* L’hereu/va distribuïdor/a no pot pagar en diners la llegítima al meu únic fill/a,***[[12]](#endnote-13)*** sinó que ha de veure satisfeta la seva llegítima en béns de l’herència.***[[13]](#endnote-14)***

..............., ....... de/d’................. de ..............

*(signatura del testador/a)*

1. *El testament hològraf ha d’estar completament redactat a mà per part del testador i ser signat amb expressió del dia, mes i any en què s’atorgui; en canvi, el testament tancat pot ser escrit a mà o per qualsevol mitjà tècnic, inclús pot estar redactat per una tercera persona, però sempre respectant les formalitats previstes als articles 706 i següents del Codi civil.* [↑](#endnote-ref-2)
2. *Normativa aplicable: articles 18 a 23 del Decret legislatiu 79/1990, de 6 de setembre, pel qual s’aprova el Text refós de la Compilació del dret civil de les Illes Balears (*[*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*): l’hereu distribuïdor té encomanada la distribució dels béns de l’herència i l’elecció dels successors del testador, llevat que el testador hagi disposat una altra cosa. “El testador podrà encomanar a l'instituït hereu, encara que solament ho sigui en l'usdefruit de tots els béns de l'herència o d'una part d'aquests, així com al legatari criat a l'usdefruit universal d'aquesta, que, per acte entre vius o de darreres voluntats, els assigni a un o els distribueixi entre diversos parents d'aquell o del mateix distribuïdor, o que elegeixi, entre tots ells, hereu o hereus, en parts iguals o desiguals, resultant exclosos els no elegits. En tot cas, se n’hauran de salvar les legítimes, que es faran efectives segons el que disposi el mateix distribuïdor d'acord amb aquesta Compilació” (article 18, primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).* [↑](#endnote-ref-3)
3. *Particularitats a tenir en compte segons el testador:*

   * *Si es tracta d’un mallorquí o menorquí que resideix fora de les illes de Mallorca o de Menorca respectivament, és convenient que especifiqui i justifiqui el seu veïnatge civil.*
   * *Si es tracta d’una persona que no fa més de 10 anys que resideix a l’illa de Mallorca o a l’illa de Menorca, s’ha de demanar quin és el seu veïnatge civil: s’ha de recordar sempre que el veïnatge civil no és el que diu el testador o el notari, sinó el que ve determinat per la llei.*
   * *Si es tracta d’un ciutadà espanyol resident a Espanya, s’ha de tenir en compte el que disposa l’article 9.8 del Codi civil:* *“La successió per causa de mort es regeix per la llei nacional del causant en el moment de la defunció, siguin quins siguin la naturalesa dels béns i el país on estiguin. Tanmateix, les disposicions fetes en testament i els pactes successoris ordenats de conformitat amb la llei nacional del testador o del disposador en el moment d’atorgar-lo conserven la validesa encara que sigui una altra la llei que regeixi la successió* [...]”.
   * *Si es tracta d’un mallorquí o menorquí o d’un ciutadà de nacionalitat diferent a l’espanyola subjecte al Reglament (UE) núm. 650/2012 del Parlament Europeu i del Consell, de 4 de juliol de 2012, relatiu a la competència, la llei aplicable, el reconeixement i l'execució de les resolucions, a l'acceptació i l'execució dels documents públics en matèria de successions* mortis causa *i a la creació d'un certificat successori europeu, resulta imprescindible en el primer cas i convenient en el segon, declarar que designen com a llei aplicable a la seva successió la pròpia de les illes de Mallorca i de Menorca**. Tanmateix, aquesta designació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat).*
   * *Si arran de l’aplicació del Reglament (UE) núm. 650/2012 esmentat, l’aplicació del dret civil de Mallorca i de Menorca respon al fet que resulta, clarament de totes les circumstàncies del cas, que el testador, en el moment d’atorgar el testament, manté un vincle manifestament més estret amb l’illa de Mallorca o de Menorca malgrat no viure-hi, és molt recomanable exposar-ho al testament. Tanmateix, aquesta explicació pot no ser efectiva; en aquest cas, caldrà atenir-se a com interpreten els òrgans jurisdiccionals els articles 21, 22, 36 i 38 del Reglament (UE) núm. 650/2012 esmentat.*

   [↑](#endnote-ref-4)
4. *Aquesta clàusula emprada com a model s’obté de la Sentència del Tribunal Suprem de 28 de desembre de 1923.* [↑](#endnote-ref-5)
5. *D’acord amb el que disposa l’article 18, segon paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*, “l'encàrrec comprendrà les facultats de distribució i d’elecció, tret que la voluntat expressa del testador fos de limitar-lo només a una”.*

   [↑](#endnote-ref-6)
6. *D’acord amb el que disposa l’article 18, tercer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*, el distribuïdor pot haver estat nomenat hereu (fiduciari), usufructuari de tots o d’una part dels béns de l’herència o com a legatari cridat a l’usdefruit universal de l’herència.*

   [↑](#endnote-ref-7)
7. *D’acord amb el que disposa l’article 18, primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*, el testador ha de determinar qui són els possibles beneficiaris d’aquesta distribució i/o elecció. En concret, diu aquest precepte que la distribució i/o elecció s’ha de fer entre els parents del testador o entre els parents del distribuïdor.*

   *Ara bé, jo estic d’acord amb aquells autors que entenen que el testador podria anar més enllà d’aquests parents com a possibles beneficiaris (fent una interpretació extensiva de la idea de parent) i especificar-ne d’altres, com per exemple, la parella de fet, grups d’amics, gent del treball, etc.; aquí l’important no són els parents, sinó que els successors del testador siguin els que aquest vulgui, com si fos ell mateix qui determinés qui han de ser els seus successors, respectant sempre les llegítimes. Tanmateix, s’ha de dir que hi ha opinions doctrinals rellevants que entenen que només se poden veure beneficiats per l’elecció els parents del testador o els parents del distribuïdor.*

   [↑](#endnote-ref-8)
8. *Si el testador no posa cap condició a l’hora de fer la distribució o l’elecció per part de l’hereu distribuïdor, aquest ho podrà fer lliurement: “La distribució o elecció han de fer-se lliurement o amb les condicions que el testador hagi establert, i en cap cas no poden ultrapassar-se els límits assenyalats per a les substitucions fideïcomissàries” (article 18, primer incís del tercer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*

   [↑](#endnote-ref-9)
9. *Si no es disposa res, l’hereu distribuïdor instituït com a hereu universal té els drets i obligacions que li corresponen com a hereu fiduciari (article 23, primer incís del primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*). D’acord amb l’article 30, primer incís del primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*, el fiduciari té l’ús i el gaudi dels béns fideïcomesos i dels subrogats i les accessions.*

   [↑](#endnote-ref-10)
10. “*La trebel·liànica consisteix en la quarta part de l'herència fideïcomesa, amb la deducció prèvia de les despeses i dels deutes i de les llegítimes, fins i tot la que pertoqui al mateix fiduciari” (article 29, segon paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*

    [↑](#endnote-ref-11)
11. *A diferència del que passa amb un hereu fiduciari, que pot detreure la quarta trebel·liànica sempre que el testador no disposi el contrari (“El fiduciari que hagués practicat inventari de l'herència fideïcomesa en podrà detreure la quarta trebel·liànica si el fideïcomitent no ho havia prohibit expressament”, article 29, primer incís del primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*), el distribuïdor instituït com a hereu només pot detreure la quarta trebel·liànica si així ho disposa el testador: “El distribuïdor tindrà els drets i les obligacions que li corresponguin com a hereu fiduciari; però no en podrà detreure la quarta trebel·liànica si no era expressament facultat pel testador” (article 23, primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*

    [↑](#endnote-ref-12)
12. *A diferència del que passa amb un hereu universal, que només pot pagar la llegítima en diners si així ho ha autoritzat el testador, l’hereu distribuïdor pot pagar la llegítima en diners si el testador no ho ha prohibit: “La llegítima atribueix dret a una porció de l'haver hereditari i ha de ser pagada en béns de l'herència. No obstant, el testador, en tot cas, i l'hereu distribuïdor, si no se’ls hagués prohibit, podran autoritzar el pagament de la llegítima en doblers encara que no n'hi hagi a l'herència” (article 48, primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*

    *Respecte a l’hereu distribuïdor també s’ha de tenir en compte l’article 18, primer incís del darrer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*: “Les llegítimes es defereixen, també en aquests supòsits, des de la mort del testador, i es podran pagar, sense altres formalitats especials, en metàl·lic, si aquell no l'ha prohibit i el distribuïdor així ho disposa”.*

    [↑](#endnote-ref-13)
13. *Si el testador no estableix cap regla especial sobre el pagament de les llegítimes, ha de ser el distribuïdor que decideixi com s’han de pagar, sempre dins els marges de la Compilació: “En tot cas, se n’hauran de salvar les llegítimes, que es faran efectives segons el que disposi el mateix distribuïdor d'acord amb aquesta Compilació” (article 18, darrer incís del primer paràgraf,* [*CDCIB*](https://www.caib.es/sites/institutestudisautonomics/ca/n/decret_legislatiu_791990_de_6_de_setembre_pel_qual_saprova_el_text_refos_de_la_compilacio_del_dret_civil_de_les_illes_balears_-60820/)*).*

    *Nota: aquest formulari s’ha elaborat gràcies a la col·laboració de la Universitat de les Illes Balears i el Govern de les Illes Balears. L’autor ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret.* [↑](#endnote-ref-14)